钦定古今图书集成/明伦汇编/官常典/第090卷 > 薛王知柔
## 钦定古今图书集成/明伦汇编/官常典/第090卷 > 薛王知柔

按《唐书惠宣太子传》：“惠宣太子业曾孙知柔嗣王，再
为宗正卿，久之，擢京兆尹。始，郑、白渠梗壅，民不得岁。
知柔调三辅，治复旧道，灌浸如约，遂无旱虞。民诣阙
请立石纪功，知柔固让得止。加累检校司徒，同中书
门下平章事。又诏营缉太庙，判度支，充诸道盐铁转
运使。昭宗出莎城，独知柔从，乘舆器用庖顿皆主之”，
大细毕给。性俭约，虽位通显，无居第。未几，出拜清海
军节度使。在镇廉洁，贡献时入，进检校太傅，兼侍中。
仕凡四纪，常为宗室冠。卒于镇。